SKRIFTLIG FORESPØRGSEL E-0898/03

af Wilhelm Piecyk (PSE) til Kommissionen

(21. marts 2003)

Om: Kommissionens indkøb af papir

Kommissionen bestilte i 2000 for første gang genbrugspapir med en hvidhedsgrad på over 90 %.

Udgifterne (på grundlag af almindelige markedspriser) til indkøb af genbrugspapir med næsten 100 % hvidhedsgrad ligger 20-30 % højere end for genbrugspapir med lavere hvidhedsgrad. Desuden er anvendelsen af genbrugspapir med en høj hvidhedsgrad (f.eks. fremstillet af papirstrimler) i modstrid med selve tanken om genbrug, og der udsendes således et forkert miljøpolitisk signal.

I den forbindelse bedes Kommissionen besvare følgende spørgsmål:

1. Hvilken slags genbrugspapir har Kommissionen indkøbt siden 2000 og med hvilken hvidhedsgrad?

2. Hvordan kan anvendelse af genbrugspapir med en hvidhedsgrad på næsten 100 % være forenelig med de præmisser, der blev fastsat i grønbogen om en integreret produktpolitik, hvori det påpeges, at offentlige indkøb skal være baseret på økonomiske kriterier, og at forbruget af mere miljøvenlige produkter skal fremmes?

3. Hvordan retfærdiggør eller kompenserer Kommissionen for de ekstraudgifter, der opstår i forbindelse med anvendelse af 100 % hvidt genbrugspapir?

4. Hvilken form for udbud vil Kommissionen anvende i fremtiden for ikke principielt at udelukke leverandører af økologisk genbrugspapir fra en udbudsprocedure?

Svar afgivet på Kommissionens vegne af Neil Kinnock

(21. maj 2003)

1. Indtil 2000 brugte Kommissionen reprografipapir af mærket Trend White fremstillet af genanvendt papir og leveret af firmaet Steinbeis Temming. Papirets hvidhedsgrad var på 80 %. Fra januar 2001 og indtil nu har Kommissionen som følge af udbud nr. 93/32/Admin.D.2 benyttet reprografipapir, som er 100 % genanvendt papir, og det har en ISO (International Organisation for Standardisation)-hvidhedsgrad på 106 %.

2. Kommissionen lægger stor vægt på at bruge miljøvenlige produkter til fordelagtige priser. Den nuværende leverandør er indehaver af flere miljøcertifikater, bl.a. ISO 14001, National Association of Paper Merchants (NAPM) Recycled Mark, Blue Engel og Nordic Swan.

Det blev i forbindelse med ovennævnte udbud krævet, at leverandøren i sin pris ikke kun inkluderede prisen for selve papiret, men også supplerende service som f.eks. et online-internetbestillingssystem og styring af lagre samt levering til mere end 700 leveringssteder inden for en frist på 24 timer.

3. Ekstraudgifterne skyldes de nævnte serviceydelser. Det er billigere at få denne service via udbuddet end at tilrettelægge den internt.

4. Hvad angår den globale leverandør af kontorartikler, vil man med kommende udbud af denne type søge at købe økologisk papir, som både tilfredsstiller Kommissionens administrative krav til effektiv kommunikation og opfylder økologiske krav, der er så strenge som muligt.

Denne fremgangsmåde vil gøre det muligt for Kommissionen at åbne markedet mest muligt for producenter af økologisk papir og herigennem samtidigt sikre lave omkostninger og nøje overholdelse af miljøkravene.

Dette emne vil endelig blive taget op i forbindelse med gennemførelsen af fællesskabsordningen for miljøledelse og miljørevision (EMAS)(1) i Kommissionen. Efter Kommissionens beslutning af 7. september 2001(2) vil tre af dens tjenestegrene (Generalsekretariatet, Generaldirektoratet for Personale og Administration og Generaldirektoratet for Miljø) og det nyligt oprettede kontor for infrastrukturer og logistik, Bruxelles (OIB), etablere et forvaltningssystem, der gør det muligt for Kommissionen til stadighed at tage mest muligt hensyn til miljøet i forbindelse med gennemførelsen af de daglige aktiviteter.

(1) Europa-Parlamentets og Rådets forordning (EF) nr. 761/2001 af 19. marts 2001 om organisationers frivillige deltagelse i en fællesskabsordning for miljøledelse og miljørevision (EMAS), EFT L 114 af 24.4.2001.

(2) Kommissionens beslutning af 7. september 2001 om retningslinjer for gennemførelsen af Europa-Parlamentets og Rådets forordning (EF) nr. 761/2001 om organisationers frivillige deltagelse i en fællesskabsordning for miljøledelse og miljørevision (EMAS) (meddelt under nummer K(2001) 2504), EFT L 247 af 17.9.2001.